Hasiči stále zasahujú pri odstraňovaní následkov snehovej kalamity na severe Slovenska. Ich pomoc je potrebná vo viacerých obciach, v ktorých je vyhlásená mimoriadna situácia.
V Námestove sa o 13.00 hod. uskutočnilo zasadnutie krízového štábu v súvislosti so snehovou kalamitou na Orave.
"Všetky nasadené sily a prostriedky z Hasičského a záchranného zboru a DPO SR zostávajú momentálne dislokované na najkritickejších miestach, pričom v okrese Námestovo zasahuje v týchto miestach 60 profesionálnych a dobrovoľných hasičov. Ide najmä o lokality Oravská Lesná a Novoť, kde budú dnes hasiči odstraňovať nánosy snehu z viacerých miest (domov dôchodcov, zdravotnícke stredisko, rodinné domy, niekoľko bytových domov)," objasnili hasiči na sociálnej sieti.
Cesty sprístupňujú aj v obciach Klokočov, Dolný Vadičov, Lutiše a Čierne, kde odpratávajú veľké nánosy snehu v okolí rodinných domov a ciest a v mnohých prípadoch odstraňujú sneh a ľad zo striech. Veľké množstvo snehu odstraňovali aj včera z hokejovej haly pri Oravskej priehrade, keďže hrozilo preťaženie.
V stredu boli na odstránenie snehu zo strechy vyslaní do obce Dolný Vadičov, kde bola ohrozená materská škola a do obce Olešná, kde odpratávali sneh zo strechy základnej školy. Ich pomoc bola potrebná aj v meste Čadca, kde z niekoľkých bytových domov odstraňovali ľad a cencúle.
V spomínaných obciach a mestách zasahujú hasiči z Námestova, Tvrdošína, Čadce, Turzovky, Terchovej, Kysuckého Nového Mesta, Dolného Kubína, Nitry, Prievidze, Trenčína, Pliešoviec, Galanty a zo Záchrannej brigády v Žiline a dobrovoľní hasiči z obcí Zákammené, Klokočov, Skalité, Liptovský Mikuláš, Liptovská Kokava, Turzovka, Dolný Vadičov a Klubina.
V obciach Oravská Lesná a Novoť pomáhajú vojaci zo Žiliny a Martina pri odstraňovaní následkov snehovej kalamity. Na miesto v utorok prišiel aj minister obrany SR Peter Gajdoš, aby preveril, akú ďalšiu pomoc môžu miestnym obyvateľom ozbrojené sily poskytnúť.
"Je dôležité, aby občania vedeli, že sa na vojakov môžu spoľahnúť a v prípade mimoriadnych situácií, ako je táto, s nimi môžu počítať. Aj z tohto dôvodu sme vydali nariadenie, aby sa zástupcovia ozbrojených síl zúčastňovali na zasadnutiach krízových štábov," povedal Gajdoš.
Podľa prednostu Okresného úradu v Žiline Michala Lavríka sú v okrese Námestovo najviac postihnuté práve obce Oravská Lesná a Novoť. "V tejto chvíli si preto vyžadujú najväčšiu starostlivosť," uviedol.
Na Oravu v utorok v noci dorazil aj špeciálny plávajúci transportér z Malaciek. Ten slúži najmä v neprístupných lokalitách a osadách na evakuáciu osôb a majetku.
"Hasiči v utorok pracovali najmä na odstraňovaní nánosov snehu na strechách škôl a zdravotných stredísk, ale tiež na sprístupňovaní komunikácií s traktobagrami a nakladačmi. Technika je neustále nasadená v Novoti, Oravskej Lesnej a Klokočove. Práce budú v stredu pokračovať v Dunajove, Klokočove, Oravskej Lesnej, Novoti a podľa vyžiadania krízového štábu aj v ďalších postihnutých lokalitách," uviedol žilinský krajský riaditeľ Hasičského a záchranného zboru Jaroslav Kapusniak.
ZDROJ: Facebook/Prezídium Hasičského a záchranného zboru
Veliteľ 5. pluku špeciálneho určenia Žilina Miroslav Gardlo informoval, že jednotka je pripravená pomáhať s riešením kalamitnej situácie tak dlho, ako to bude potrebné.
Profesionálni vojaci sú pripravení zasiahnuť aj v ďalších obciach a mestách, v prípade, že si to situácia vyžiada.